Psalam (Šarić) 72.
1Bože, daj kralju sud svoj i pravednost svoju sinu kraljevu! 

2Da pravedno vlada narodom tvojim i ubogima tvojim po pravici. 

3Neka bi gore donijele narodu mir i humovi pravdu! 

4Ubogima u narodu neka on pribavi pravicu, djeci ubogih neka pribavi pomoć, a nasilnika neka satire, 

5Dok je sunca i mjeseca kroz sve naraštaje! 

6Neka dođe kao dažd na poljane, kao kaplje, što rose zemlju! 

7U dane njegove neka procvate pravica i obilje mira, dokle teče mjeseca! 

8Neka vlada od mora do mora, od rijeke do krajeva zemlje! 

9Pred njim neka popadaju stanovnici pustinje, neprijatelji njegovi neka se prignu do zemlje! 

10 Kraljevi taršiški i otoci neka donesu darove; kraljevi od Šebe i Sebe neka dadnu danak! 

11 Svi kraljevi neka se prignu pred njim, svi narodi neka mu služe! 

12 Ser će spasiti ubogoga, koji vapije, potlačenoga i onoga, koji nema pomoćnika. 

13 On se smiluje slabima i ubogima i spasava život jadnima. 

14 iz pritiska i nasilja otkupljuje život njihov: "u očima je njegovim dragocjena krv njihova. 

15 Neka bi dugo živio i darivao ih zlatom iz Šebe! A oni neka se svagda mole za njega i neka mu uvijek prose blagoslov! 

16 U zemlji će biti izobilja žita, pa i na visinama gorskim; žito njezino šumi kao Libanon, žetva njezina raste kao trava na polju. 

17 U vijeke neka traje ime njegovo! Dok sunce sjaje, neka ime njegovo traje! Sva pokoljenja zemlje neka se blagoslivljaju u njemu, svi narodi neka ga slave! 

18 Blagoslovljen neka je Bog Gospod, Bog Izraelov, koji čini čudesa, on jedini! 

19 I blagoslovljeno neka je slavno ime njegovo u vijeke! Sav svijet neka je pun slave njegove! Amen! Amen! 

20 Kraj molitvama Davida sina Jesejeva. 

Psalmi (Šarić)